Etzebeth sê hy't niemand aangerand nie | Netwerk24
Deur Malherbe Nienaber 25 Augustus 2019 16:01
Die Springbok Eben Etzebeth het Sondag ontken dat hy enigiemand fisiek aangerand of op rassegronde aangeval het toe 'n bakleiery glo die vorige aand op Langebaan aan die Weskus uitgebreek het.
Etzebeth (27) het ná medianavrae en klagtes op sosiale media gesê die aantygings teen hom is "heeltemal onwaar en ongegrond" en dat verskeie getuies dit sal kan bevestig.
"Ek streef en sal altyd daarna streef om 'n ware ambassadeur te wees van dié beeldskone reënboognasie en die sport wat ek lief het."
Etzebeth het na bewering saam met 'n groep mans gekuier toe lede van dié groep met 'n ander groep mans slaags geraak het.
Die polisie het Sondagmiddag bevestig dat 'n saak van aanranding ondersoek word in verband met 'n voorval Saterdag in 'n kroeg op Langebaan.
Sers. Noloyiso Rwexana, provinsiale polisiewoordvoerder, sê daar word beweer dat twee groepe in 'n rusie betrokke geraak het.
"Daar is mense wat beseer is en na die hospitaal geneem is. Die ondersoekbeampte neem verklarings van die betrokkenes af en niemand is tot dusver in hegtenis geneem nie."
Op sosiale media is daar beweer dat 'n man voor 'n winkel aangerand is en dat nog 'n inwoner glo aangeval is toe hy die geveg probeer stopsit het.
Etzebeth is op sosiale media daarvan beskuldig dat hy niks gedoen het om die bakleiery te stop nie, al het hy na bewering nie self iemand aangerand nie.